DA Den Europæiske Unions Tidende CE 88/273

(2004/C 88 E/0278)

SKRIFTLIG FORESPØRGSEL P-1027/04

af Marie Isler Béguin (Verts/ALE) til Kommissionen

(26. marts 2004)

Om: Respekt for EU-miljølovgivningen

Bevarelse og retablering af biodiversiteten er mål, som er angivet inden for rammerne af Kommissionens aktion. EU's område råder over redskaber, der gør det muligt på forhånd at tackle disse udfordringer. Det drejer sig bl.a. om direktiverne om fugle og beskyttelse af naturlige levesteder samt vvm-direktivet om projekters indvirkning på miljøet. Medlemsstaterne har i deres interne ret optaget de væsentligste af disse EU-bestemmelser.

Men det resultat, der kan udledes i dag af denne gennemførelse i national ret, navnlig i Frankrig, er desværre ikke tilfredsstillende. Da de fysiske planlægningsprogrammer er en større kilde til påvirkning af biodiversiteten, bør undersøgelsen forud for iværksættelsen af disse strukturprojekter, navnlig på NATURA 2000-steder, på korrekt måde inkorporere dette krav om bevarelse.

Tilfældene med hovedvej A831 i Poitous marsk eller motorvej A28 i Sarthe viser, at de procedurer, der iværksættes, langt fra opfylder målet i disse tekster. Den sektorvise fremgangsmåde med hensyn til miljøpåvirkning gælder nemlig stadig og gør det muligt at minimere miljøskaderne og at frigøre sig for forpligtelserne til at vælge de mindst udtalte løsninger, for så vidt angår overgreb på NATURA 2000-steder. Undersøgelsesprocedurerne viser sig således at være meget lidt forskellige fra de traditionelle konsekvensanalyser, som de facto negligerer visse arters eller naturlige levesteders status som strengt beskyttede ved direkte at ødelægge eller fragmentere biotoper. Endvidere bliver undtagelsesbestemmelser, som benyttes af promotorer af projekter med indvirkning på miljøet, reglen i forbindelse med undersøgelsen og bidrager til at gøre ovennævnte direktiver virkningsløse på et tidspunkt, hvor bevarelse af biodiversiteten burde integreres i de offentlige politikker.

1. Hvilke dispositioner påtænker Kommissionen at træffe for at sikre den reelle virkning af disse vigtige direktiver vedrørende hensyntagen til biodiversiteten i EU-politikkerne, både generelt og i forbindelse med de omtalte tilfælde?

2. Hvilke kontrolprocedurer påtænker Kommissionen endvidere med henblik på at afbøde denne åbenbare ukontrollerede udvikling?

Svar afgivet på Kommissionens vegne af Margot Wallström

(21. april 2004)

Hvad angår den generelle ramme, som det ærede medlem henviser til, skal Kommissionen minde om, at Rådets direktiv 79/409/EØF af 2. april 1979 om beskyttelse af vilde fugle (1) og 92/43/EØF af 21. maj 1992 om bevaring af naturtyper samt vilde dyr og planter (2) sigter mod bevaring af fuglearter, naturtyper og vilde dyr og planter med henblik på at fremme biodiversiteten generelt.

Direktiv 79/409/EØF og 92/43/EØF hviler på nærhedsprincippet. Medlemsstaterne har derfor et betydeligt råderum, når det drejer sig om iværksættelsen af foranstaltninger til at forvalte og beskytte Natura 2000-lokaliteterne. Hver enkelt medlemsstat er således ansvarlig for at gennemføre EF-retten i national ret. Men selv om medlemsstaterne frit kan vælge, hvilken metode de vil bruge for at sætte foranstaltningerne i værk, skal disse være i overensstemmelse med direktivets generelle mål og de specifikke målsætninger for direktivets forskellige bestemmelser.

Kommissionen, der i henhold til EF-traktatens artikel 211 skal drage omsorg for gennemførelsen af EU-rettens bestemmelser, griber ind over for en medlemsstat, når det påvises, at EU-rettens krav tilsidesættes.

I det foreliggende tilfælde har Kommissionen flere gange anmodet de franske myndigheder om oplysninger som led i sin undersøgelse af en klage over motorvejsprojektet A 831 i »Marais poitevin«. Der er endnu ikke truffet endelig beslutning om dette projekt. Kommissionen er i færd med at undersøge sagen. Kommissionen har endvidere tilsendt de franske myndigheder en begrundet udtalelse som følge af tilsidesættelse af bestemmelserne i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (3), som ændret ved Rådets direktiv 97/11/EF af 3. marts 1997 (4), og direktiv 92/43/EØF, for så vidt angår sammenlægningen af jorder i forbindelse med bygningen af motorvej A28 på strækningen mellem Le Mans og Tours.

Kommissionen vil træffe alle de nødvendige foranstaltninger for at sikre Natura 2000-nettets integritet og sammenhæng, og vil om nødvendigt iværksætte overtrædelsesprocedurer i denne forbindelse.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985.

(4) EFT L 73 af 14.3.1997.